《木兰花慢 舟发丰城，风色甚驶，抵峡江，日未晡也》
清代·王策

二旬吴越路，憎日夜，打头风。向西子湖边，滕王阁下，细数千峰。

西空。陡看帆饱，趁晴霞削碎一江红。鹢首倒飞白鹭，山头背指青松。

冥濛。一色水云同。混混舞鱼龙。看急洑回旋，盘涡撞击，气势豪雄。

推篷。高吟未敢，怕飘将馀响落蛟宫。忽忆故园千里，春波窈窕冲融。

作者简介：江苏太仓人，字汉舒。诸生。以词名，尤侗曾邀主其家。有《香雪词钞》。